Pa herstel stadig ná skietery wat seun eisJohan en Catharina Hebler en hul seuns Nathan (18) en Juandré. (Foto: Verskaf) Johan Hebler, wat verlede week gewond is in ŉ skietery in Vanderbijlpark wat ook die lewe van sy seun, Nathan (18), geëis het, herstel stadigaan in die Unie-hospitaal in Alberton. Johan (52) weet egter steeds nie Nathan is dood nie. Johan en Nathan was verlede Dinsdagaand by die Slap Chips-kitskoswinkel in Vanderbijlpark toe Tommy Phalatsi (49) op mense begin losbrand het. Phalatsi het vir Nathan en ook vir Willem Kriel, ŉ motorwag, geskiet waarna hy weggejaag en by ŉ vulstasie selfmoord gepleeg het. Nathan is ŉ ruk later by die Mediclinic in Emfuleni dood. Kriel het ŉ dag later in ŉ hospitaal in Sebokeng gesterf. Lewis Lawrence Townsen, ŉ winkelbestuurder, is ernstig beseer toe Phalatsi by die eetplek in voertuie vasgejaag het en Townsen teen ŉ voertuig vasgepen is. Bianca Venter, ŉ niggie van Nathan, sê Johan is in ŉ kunsmatige koma gehou, maar het intussen al sy oë oopgemaak. Die dokters sal hom na verwagting Donderdag heeltemal begin wakker maak. Hy het reeds ŉ operasie ondergaan om die skade weens die skietwond aan sy buik te herstel. Venter sê weens ŉ Covid-19-geval by die hospitaal kan Johan se vrou, Catharina, hom nie in hierdie stadium besoek nie. Sy kon wel met hom oor die foon praat. “Catharina is rustiger, maar sy sê alles voel nog onwerklik. Dit voel vir haar of sy net wag vir [Nathan] om van die plaas af te kom.” Nathan het ook ŉ jonger boetie, Juandré (15). “Catharina is ŉ ongelooflike sterk vrou en Juandré staan sterk saam met sy ma.” Venter sê die gemeenskap het die familie die afgelope ruk op die hande gedra. “Ons het ongelooflike ondersteuning gehad. Daar is mense wat kos bring of inkopies aandra. Catharina het ŉ koevertjie met R10 daarin gekry. Dit was fantasties, ons waardeer elke enkele bydrae,” het sy gesê. Nathan sal veras word en ŉ roudiens sal vir hom gehou word sodra Johan sodanig herstel het om dit te kan bywoon.